PTTEP วิ่งแรง 3% โบรกฯชี้สัญญาณเทคนิคขาขึ้น ลุ้นทดสอบแนวต้าน 123.50 บ.
PTTEP วิ่งแรง 3% โบรกฯชี้สัญญาณเทคนิคขาขึ้น ลุ้นทดสอบแนวต้าน 123.50 บ. โดยล่าสุด ณ เวลา 10.31 น. อยู่ที่ระดับ 121 บาท เพิ่มขึ้น 3 บาท หรือ 2.54% สูงสุดที่ระดับ 121.50 บาท ต่ำสุดที่ระดับ 120 บาท มูลค่าการซื้อขาย 836.04 ล้านบาท
17 เม.ย. 2561

ผู้สื่อข่าวรายงานว่า ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ณ เวลา 10.31 น. อยู่ที่ระดับ 121 บาท เพิ่มขึ้น 3 บาท หรือ 2.54% สูงสุดที่ระดับ 121.50 บาท ต่ำสุดที่ระดับ 120 บาท มูลค่าการซื้อขาย 836.04 ล้านบาท

ด้านนักวิเคราะห์ บล.ยูโอบี เคย์เฮียน (ประเทศไทย) ระบุในบทวิเคราะห์ คาดผลการดำเนินงานของ PTTEP ยังคงเพิ่มขึ้นอย่างโดดเด่น ขณะที่ราคาเหมาะสมมีโอกาสปรับเพิ่มจากการได้โครงการใหม่ ระยะสั้นได้ปัจจัยบวกจากราคาน้ำมันดิบ Brent ที่ยังอยู่ในระดับสูง
อนึ่ง ราคาน้ำมันดิบ Brent ปิดล่าสุดเมื่อวานนี้ (16 เม.ย.) อยู่ที่ 71.42 เหรียญสหรัฐ/บาร์เรล ลดลง 1.16 เหรียญสหรัฐ/บาร์เรล โดยราคาที่ยังยืนเหนือ 70 เหรียญสหรัฐ/บาร์เรล ประกอบกับรายงานประจำเดือนของสำนักงานพลังงานสากล (IEA) ที่บ่งชี้ถึงราคาน้ำมันที่เริ่มเข้าสู่เสถียรภาพ ยังคงเป็นบวกต่อ บมจ.ปตท. (PTT) และ PTTEP
ด้าน บล.เคที ซีมิโก้ ระบุทางเทคนิคว่า ราคาหุ้น PTTEP เคลื่อนไหว Sideways ต่อเนื่อง พร้อมทั้งยังมีโอกาสขึ้นมาทดสอบแนวต้าน High เดิม 123.50 บาท และถ้าราคาผ่านขึ้นไปได้ ราคาจะขึ้นต่อด้วยสัญญาณซื้อ และกลับเข้าสู่แนวโน้มขาขึ้น โดยมีแนวรับ 114 / 109.50 บาท และแนวต้าน 118.50 / 123.50 บาท